
E L Ő T E R J E S Z T É S

Sülysáp Város Önkormányzata Képviselő-testületének

2015. április 23-án tartandó munkaterv szerinti ülésére

6. napirendhez

Tárgy:
Fogorvosi körzetek 2014. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a fogorvosi körzetek beszámolóinak szíves megtárgyalását és elfogadását.

…/2015. (IV. 23.) ÖKT határozati javaslat

Sülysáp Város Önkormányzatának Képviselő-testülete
1./ Dr. Kerekes Sándorné, mint a Dentaform Kft ügyvezető igazgatója beszámolóját az I. sz. fogorvosi körzet 2014. évi munkájáról elfogadja,

2./ Dr. Glonek Ibolya fogorvos beszámolóját az II. sz. fogorvosi körzet 2014. évi munkájáról elfogadja.
Határidő: azonnal
Felelős: polgármester
Sülysáp, 2015. április 13.

Horinka László s.k.


polgármester
Láttam! Sülysáp, 2015. április 14. 
Kiss Imre s.k. irodavezető
1. MELLÉKLET – Süly és Szőlős
Beszámoló a Sülysáp fogászat (Fő u. 6.) munkájáról

Rendelőnk felújítását, korszerűsítését februárban elkezdtük és ennek első üteme elkészült. Váró helyiségünkbe új, a réginél kényelmesebb, otthonosabb ülőalkalmatosságok kerültek, megújult az egyik kezelőhelyiségünk, ide is új bútor, illetve ami a legfontosabb új, korszerű kezelőegység került. Hátra van még a másik kezelőhelyiség felújítása, víz és elektromos vezeték csere, festés, és a csúszásveszélyes, megkopott kő helyére résmentes PVC padló kerül. Ezt a második ütemet terveink szerint 2 hónap múlva kezdenénk. A munkák nagy porral járnak, és a legnagyobb gondosság ellenére sem biztosíthatók a kellő higiéniai feltételek, így rendelésünket 7-10 napig szüneteltetnünk kell.

Betegeink számára az úri rendelőben tudunk ellátást biztosítani két orvosunk közreműködésével, meghosszabbított rendelési időben.

Új fogorvosok kezdték meg rendelésüket, Dr. Kiss Rebeka illetve Dr. Gábor Béla.

A körzethatárok megváltoztatásával kapcsolatos nehézségeket, az átmenetet igyekeztünk zökkenőmentessé tenni, de ez nem mindig sikerült.

Betegeink ragaszkodása a régi megszokott körzetükhöz teljességgel érthető, de a jövőben törekszünk tiszta helyzetet teremteni. 

A fogászat elsőrendű feladata a gyógyítás és a betegellátás, DE! emellett gazdasági vállalkozás is. Az OEP a TB támogatott betegek ellátását egy ún. zárt kasszából finanszírozza. Az elvégzett beavatkozások után kapjuk a teljesítményfinanszírozást. Ez volumenkorlátos. ( Ugyanúgy ahogy a kórházakban, csak bizonyos számú műtétet finanszíroznak, hiába van kapacitás több műtét elvégzésére.) Ha az egy hónapra adott teljesítmény lehetőséget a hónap vége előtt kimerítjük, (a múlt hónapban 20-áig,) az utána következő beavatkozásokat már ingyen végezzük, térítés nélkül. Sok rendelőben ilyen esetben elküldik a sürgős ellátást nem igénylő betegeket (pl. fogtömés) – jöjjenek a következő hónapban. Mi ezt nem tesszük, de a térítés nélküli betegellátás komoly veszteséget okoz, és ezt sem engedhetjük meg.

Eddig megbeszéltük a beteggel, hogy területileg már nem tartozik hozzánk, de elvégeztük a beavatkozást. A jövőben a beavatkozást csak a sürgősségi ellátást igénylő esetekben tudjuk elvégezni. 

Készül egy új honlapunk, ami alkalmas lesz arra, hogy  naprakész információkkal szolgáljon ( szabadságolások, rendelési idők stb). Ez sokat fog javítani betegeink informáltságán. A kellő kommunikáció sok konfliktust előzhet meg.

A gyermek-, és ifjúsági fogászatot, az osztályok szűrését, ellátását egy időben két orvos végzi, a gyerekek várakozási idejének minimumra csökkentése érdekében.

A problémaként felmerülő többszöri szűréssel kapcsolatban még vannak problémák, de ezek megoldása nem rajtunk múlik (iskolai szünetek, OEP finanszírozás, más az iskolai tanév és más az OEP által finanszírozott éves volumen stb.), ennek ellenére úgy néz ki, hogy a jövő tanévben megvalósítható a többszöri szűrés.

Az elmúlt félévben 18 év alatti pácienseken végzett beavatkozások száma: 986.

Körzetünkbe tartozik a Csicsergő óvodából 209, a Móra Ferenc Ált. Iskolából 455 gyermek.,


Dr. Kerekes Sándorné


Dentaform Kft. ügyvezetője

2. MELLÉKLET – Sáp
Tájékoztatás a Sülysápi II. sz. Fogászat 2014. évi működéséről
A területi felosztása szerint a következő utcák tartoznak a rendelőhöz:

Utcák: Katona József, Rákóczi, Zrínyi, Ady, Petőfi, Dózsa György, Kossuth Lajos, Alkotmány, Forrói. Jókai Mór, Templom, Új utca, Gáspár I., Kossuth tér, Dankó , Dányi út, Béke, Magdolna 1-24, Szt. Imre, Szabadság, Szilvafasor, Szt. István tér, Losonczi, Kodály Z., Vasút út 1-77, Árpád, Határ, Deák F., Arany J., Szondy, Bogdán F.

Település részek: dűlők (3), Jakabszállás, Sándorszállás, Kisteleg, Cirokvölgy, Nagyoszlár, Kisoszlár

A fogászati ellátás 4+1 rendszerben történik: 4 nap felnőtt, 1 nap iskolafogászat.

A Fogászat előjegyzés alapján működik, kivéve a sürgősségi eseteket, kismamákat, akiket soron kívül ellátjuk, a gyerekeket mindig előre vesszük.

A statisztikai adatok alapján az elmúlt évben az esetszám: 1566 fő

Biztosított felnőtt: 400

Gyermek:              882 (kivéve a csoportos szűrés: 840)

Időskorú:              264

Közgyógyellátott:  6

Terhes:                   6

Rokkant:                8

A beavatkozások alapján /végleges/ tömések száma: 1234 gyökértömés: 214 csatornánként, fogeltávolítások: 54, fogkő eltávolítás: 146, rosszindulatú elváltozást nem találtunk.

Ezek a számok tükrözik a lakosság fogazati állapotát.

A meglévő fogukat kezeltetik az emberek, a foghiányokat kevésbé pótoltatják.

Rendszeres szűrések:

Felnőttek szűrése évente egyszer kötelező, melyről szűrővizsgálati igazolást nyújtunk át.  Helyhez kötött betegekhez /idősek otthona/ minden áprilisban kijárunk szűrni és ha szükséges a kezeléseket /foghúzás, fogsor készítés/ ott helyben elvégezzük.

A terheseket a védőnő átküldi terhes szűrésre a rendelőbe.

Az iskolafogászati szűrés menete a következő:

Tanévenként kétszer szűrjük az óvodásokat és iskolásokat.

2014 évben összesen 554 gyerek szűrése történt a két félévben..

Az óvodába csoportos szűrésre kijárunk, az iskolások szűrése a rendelőben történik az iskolafogászati napokon.

A kezelés a szülő és a gyermek belátására van bízva, nyilatkoztatjuk írásban a szülőket a kezelés igénybevételéről. Ennek alapján tudjuk félévenként követni az ellátott és ellátatlan gyermekek fogazatát.

Sülysáp, 2015-03-24

Tisztelettel:


___________________________


Dr. Glonek Ibolya

